Sektor korporativnih komunikacija

Av. V. Holjevca 10

Zagreb 10002

Tel: 01 6450 406

Fax: 01 6452 406

**PRIOPĆENJE**

**INA i udruge obilježili prvi rođendan projekta** Spaja**lica**

**Zagreb, 4. studenog 2016. – U Ininoj zgradi u centru Zagreba u Medulićevoj 34 obilježen je prvi rođendan projekta** Spaja**lica kojim je INA nekolicini udruga dala na korištenje odabrane nekretnine u vlasništvu kompanije. Na veselom druženju okupili su se predstavnici svih uključenih udruga i Ine.**

Prve dvije lokacije na kojima je projekt Spaja**lica** zaživio su Inina zgrada u Medulićevoj 34 u samom centru Zagreba, popularno nazvana Inina kuća udruga, te prostor u Sesvetama. Sa pet partnerskih udruga (udruga Ljubav na djelu, Hrvatski savez gluhoslijepih osoba Dodir, udruga za promicanje kulture i umjetnosti Ja BIH…, udruga Crveni nosovi klaunovidoktori te udruga Dar) potpisan je trogodišnji ugovor te su se tijekom rujna 2015. uselile u svoje prostore Medulićevoj, dok se lokacijom u Sesvetama koristi udruga Krila – terapijsko jahanje, udruga osoba sa cerebralnom i dječjom paralizom, na osnovu ugovora na deset godina. U rujnu ove godine svečano je predstavljeno i novo vanjsko jahalište koje je za udrugu izgradila INA s partnerima kroz akciju „Dodajmo još jedno pero u njihova Krila“.

Na ovaj način udruge su dobile adekvatan prostor za rad, mogu doprijeti do više korisnika i šire svoje aktivnosti u koje se redovno uključuje i INA Klub volontera: tijekom prve godine projekta čak 166 volontera sudjelovalo je u osam akcija u koje su uložili 744 sata. Svaka od udruga tijekom godine provodi vlastite projekte, a kroz projekt Spaja**lica** ostvarena je i dodana vrijednost kroz suradnju udruga na zajedničkim projektima kao što su primjerice kreativna filmska radionica udruga Ja BIH... i Dar provedena u sklopu festivala „5 dana Sarajeva u Zagrebu“ ili nedavno održana dječja edukativna predstava koju su pripremili Crveni nosovi i Savez Dodir kako bi djecu naučili toleranciji i prihvaćanju različitosti.

INA je ovim projektom postala pionir u Hrvatskoj u području društveno odgovornog upravljanja nekretninama, za što je dobila i vrijedna priznanja. Hrvatska udruga za odnose s javnošću (HUOJ) dodijelila je projektu nagradu GrandPRix kao najboljem komunikacijskom projektu u kategoriji društveno odgovornog poslovanja za 2015. godinu, dok je u lipnju 2016. godine Spaja**lica** osvojila i Golden Barrel Award, prvu poslovnu nagradu MOL Grupe, i to u kategoriji „uključenost zaposlenika“.

*\*\*\**

*Projekt Spaja****lica*** *dio je šire inicijative „Prostor za vaše ideje“ pokrenute u rujnu 2014. godine u sklopu Ininog društveno odgovornog rada s ciljem da se odabrane nekretnine koje su u vlasništvu kompanije, a ne koriste se, ustupe na korištenje udrugama i pojedincima koji će svojim radom nastaviti doprinositi kvaliteti života i društvenom razvoju lokalne zajednice.*

Više o prvoj godini projekta pogledajte u [videu](https://www.youtube.com/watch?v=QdFy7LjniNA&feature=youtu.be).

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA, d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 495 benzinskih postaja u Hrvatskoj i u susjednim zemljama.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: [pr@ina.hr](mailto:pr@ina.hr)

